‘ทิสโก้’กำไรเพียบ2.5พันล้าน
คาดปีนี้สินเชื่อโตได้ร่วม20%หน้าบานรายได้ดีแทบทุกกลุ่ม
18 ต.ค. 2554

คาดปีนี้สินเชื่อโตได้ร่วม20%หน้าบานรายได้ดีแทบทุกกลุ่ม
ธนาคารทิสโก้ยังอู้ฟู่ 9 เดือนฟาด 2,500 ล้านบาท สินเชื่อโตกว่า 20% 
นางอรนุช อภิศักดิ์ศิริกุล ประธานเจ้าหน้าที่บริหาร บริษัท ทิสโก้ไฟแนนเชียลกรุ๊ป กล่าวว่า แนวโน้มสินเชื่อในไตรมาส 4/2554 คาดว่าจะชะลอลง โดยเฉพาะช่วงเดือน ต.ค.พ.ย. ที่ได้รับผลกระทบจากสถานการณ์น้ำท่วม แต่น่าจะกระทบระยะสั้นและคาดว่าในเดือน ธ.ค. การปล่อยสินเชื่อจะกลับมาขยายตัวได้หลังสถานการณ์น้ำท่วมคลี่คลาย และเป็นช่วงการจัดงานมอเตอร์โชว์ ขณะที่ทั้งปีคาดว่าสินเชื่อจะเติบโตได้มากกว่า 20% โดยขณะนี้มีสินเชื่อร่วม 1.8 แสนล้านบาท
ทั้งนี้ กลุ่มทิสโก้ได้มีการปล่อยสินเชื่อให้ลูกค้าในพื้นที่น้ำท่วม 3% ของสินเชื่อรวม แต่คาดว่าลูกค้าจะมีผลกระทบจากน้ำท่วม 12% 
นายสุทัศน์ เรืองมานะมงคล กรรมการผู้จัดการใหญ่ธนาคารทิสโก้ กล่าวว่า การดำเนินธุรกิจของธนาคารในช่วง 9 เดือนที่ผ่านมาขยายตัวโดดเด่นทั้งสินเชื่อและเงินฝาก สินเชื่อรวมเติบโตถึง 21.4% จากปี 2553 โดยสินเชื่อรายย่อยเติบโต 18.8% ขณะที่สินเชื่อเอสเอ็มอีและสินเชื่อธุรกิจเติบโตได้ถึง 46.3% และ 51.7% ตามลำดับ สินเชื่อรถยนต์ซึ่งเป็นพอร์ตสินเชื่อหลักของทิสโก้ยังคงมีการขยายตัวที่น่าพอใจโดยเติบโต 16.7% 
สำหรับเงินฝากรวมซึ่งได้แก่ เงินฝากและตั๋วแลกเงินระยะสั้นมีการเติบโตที่โดดเด่นเช่นกัน โดยเติบโตถึง 28.8% เนื่องจากธนาคารได้นำเสนอผลิตภัณฑ์เงินฝากและตั๋วแลกเงินด้วยดอกเบี้ยที่จูงใจ 
นายชาตรี จันทรงาม ผู้ช่วยกรรมการผู้จัดการใหญ่ สายควบคุมการเงินและบริหารความเสี่ยงกลุ่มทิสโก้ กล่าวว่า ในไตรมาส 3 กลุ่มทิสโก้มีผลกำไร 898.93 ล้านบาท เพิ่มขึ้น 168.29 ล้านบาท หรือ 23.0% เทียบกับปีก่อน ส่วนงวด 9 เดือนแรกมีกำไรสุทธิ 2,590.72 ล้านบาท เพิ่มขึ้น 384.94 ล้านบาท หรือ 17.5% เมื่อเทียบกับปีก่อน 2,205.78 ล้านบาท จากรายได้ดอกเบี้ยสุทธิที่เพิ่มขึ้นถึง 6.9% 
นอกจากนี้ รายได้ที่มิใช่ดอกเบี้ยจากธุรกิจหลักเพิ่มขึ้น 11.1% อยู่ที่ 3,130.22 ล้านบาท จากการเพิ่มขึ้นของรายได้ที่มิใช่ดอกเบี้ยจากธุรกิจธนาคารพาณิชย์ ซึ่งเพิ่มขึ้น 24.2% รายได้ค่าธรรมเนียมพื้นฐานธุรกิจจัดการกองทุนเพิ่มขึ้น 12.3%